FI Euroopan unionin virallinen lehti CE 84/602

(2004/C 84 E/0677)

KIRJALLINEN KYSYMYS E-0485/04

esittäjä(t): Daniel Varela Suanzes-Carpegna (PPE-DE) komissiolle

(23. helmikuuta 2004)

Aihe: Euroopan unionin metsänhoitostrategia: Forest Focus -ohjelma

Yksi tärkeimmistä aavikoitumista ja Euroopan metsien biologisen monimuotoisuuden vähenemistä aiheuttavista tekijöistä ovat Euroopassa riehuneet metsäpalot. Viime vuoden metsäpalot aiheuttivat valtavia vaikeuksia paloista kärsineille jäsenvaltioille, mikä kertoo siitä, että yhteisön välineet kerta kerralta pahenevan ilmiön torjumiseksi ovat vähäiset. Uusi metsien tarkkailua koskeva ns. Forest Focus -asetus on käytännössä ainut todellinen metsäpalojen torjumiseen tähtäävä yhteisön väline, sillä maaseudun kehittämisen yhteydessä toteutetut toimenpiteet eivät muodosta yhtenäistä kokonaisuutta eikä niitä ole jäsennelty EU:n tasolla.

Onko Euroopan komissio suunnitellut korjaavansa tämän puutteen seuraavassa tiedonannossaan Euroopan unionin metsänhoitostrategiasta?

Jos näin on, voisiko komissio luetella toimenpiteet, joita se on suunnitellut?

Margot Wallströmin komission puolesta antama vastaus

(31. maaliskuuta 2004)

Metsäpalojen torjumistoimenpiteet perustuvat nykyisin metsien ja ympäristövuorovaikutusten seurannasta yhteisössä (Forest Focus) 17 päivänä marraskuuta 2003 annettuun Euroopan parlamentin ja neuvoston asetukseen (EY) N:o 2152/2003 (1) ja maaseudun kehittämistä koskevaan asetukseen (Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annettu neuvoston asetus (EY) N:o 1257/1999 (2)).

Forest Focus -asetukseen ja maaseudun kehittämistä koskevaan asetukseen sisältyvien metsäpalon torjumis-toimenpiteiden on oltava jäsenvaltioiden metsiensuojelusuunnitelmien mukaisia, joten niissä on otettava huomioon eri alueiden prioriteetit ja erityistarpeet. Maaseudun kehittämistä koskevaan asetukseen sisältyvissä metsätalouteen liittyvissä säännöksissä säädetään lisäksi kestävää metsänhoitoa koskevasta yhdennetystä lähestymistavasta. Sen mukaan metsäpalojen torjunta suuren tai keskisuuren metsäpalovaaran alueilla kuuluu olennaisena osana kestävään metsänhoitoon tähtäävien metsätalousjärjestelmien kehittämiseen.

Komissio on laatinut kansallisten metsäpalontorjuntakeskusten valmiuksien parantamiseksi seurantavälineitä, joiden avulla voidaan ennakoida palovaaran taso päivittäin ja yleiseurooppalaisella tasolla. Tärkeimpiä tuloksia ovat paloennustekartat, jotka annetaan päivittäin kansallisille viranomaisille ja yksiköille sekä komission seuranta- ja tiedotuskeskukselle, joka on perustettu yhteisön mekanismin perustamisesta tiiviimmän yhteistyön edistämiseksi pelastuspalvelualan avustustoimissa 23 päivänä lokakuuta 2001 tehdyllä neuvoston päätöksellä 2001/792/EY, Euratom (3). Keskus koordinoi pyynnöstä keskinäisiä avustustoimia. Lisäksi komissio on alkanut tarjota vuoden 2003 tulipalojen jälkeen koulutusta kansallisille pelastusyksiköille ja järjestää parhaillaan laajamittaista metsäpaloharjoitusta, jotta valmiudet vastata tuleviin luonnonkatastrofeihin paranisivat.

Tulevassa kertomuksessa, jossa käsitellään 15. joulukuuta 1998 annetulla neuvoston päätöslauselmalla (4) perustetun Euroopan unionin metsästrategian täytäntöönpanoa, on tarkoitus arvioida parhaillaan toteutettavien metsänhoitotoimien tuloksia myös metsäpalo-ongelman näkökulmasta ja tarvittaessa tehdä ehdotuksia mahdollisiksi parannuksiksi. Kertomusta laaditaan parhaillaan ja sen on määrä valmistua ennen lokakuuta 2004.

(1) EUVL L 324, 11.12.2003.

(2) EYVL L 160, 26.6.1999.

(3) EYVL L 297, 15.11.2001.

(4) EYVL C 56, 26.2.1999.